Necsa ‘het nie geld vir salarisse, betalings aan Eskom’ | Netwerk24
Necsa ‘het nie geld vir salarisse, betalings aan Eskom’
Deur Elvira Wood 15 Januarie 2020 12:23
Necsa se Pelindaba-aanleg.Foto: Argief
Netwerk24 het Woensdag dele van ’n brief onder oë gehad wat die direksie van Necsa glo op 9 Januarie aan Gwede Mantashe, minister van minerale bronne en energie, gestuur het.
Luidens dié brief het Necsa op 3 Januarie vanjaar net R9 015 719 se kontantreserwes gehad.
“Necsa het betalingsverpligtinge van altesaam R25 768 538 wat verskuldig is tussen 3 Januarie en 7 Januarie, wat ’n kontanttekort van R16 752 819 laat,” lui die brief.
Necsa skuld ook luidens die brief R5,3 miljoen aan krediteure.
“Necsa het verdere finansiële verpligtinge ten bedrae van ongeveer R197 miljoen wat betaalbaar is tussen 7 Januarie en 31 Maart. Dit sluit in, maar is nie beperk nie, tot werknemers se salarisse, statutêre verpligtinge en krediteure soos Eskom,” lui die brief.
’n Woordvoerder van Necsa wou nie bevestig of salarisse betaal gaan word of nie.
Hy het wel bevestig dat daar Woensdag vergaderings hieroor en oor die skielike bedanking van vier van Necsa se direksielede is.
Hy het bevestig Necsa het gehoor dat vier direkteure glo bedank het, maar sê Necsa self het nog nie vroegoggend die bedankingsbriewe gehad nie.
Chris Yelland, energiekenner, het Woensdagoggend vroeg getwiet dat die direkteure bedank het.
Volgens Yelland het hulle glo bedank omdat daar geen behoorlike verhouding tussen Necsa en Mantashe is nie.
Mantashe is ook glo volgens hulle onwillig om die finansiële probleme by Necsa te help uitstryk.
Luidens TimesLive, wat die bedankingsbrief glo onder oë gehad het, het Pulane Kingston, dr. Pulane Molokwane, Matlhodi Ngwenya en Bishen Singh bedank.
Meer oor: Necsa | Eskom | Kernkrag | Salarisse